ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ ΣΤΗ VODAFONE
ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ ΣΤΗ WIND
ΔΕΛΤΙΟ ΤΥΠΟΥ & ΚΟΙΝΗ ΣΥΝΕΝΤΕΥΞΗ ΤΥΠΟΥ, Τρίτη 13/9

· ΔΕΝ ΘΑ ΠΛΗΡΩΣΟΥΜΕ ΤΗΝ ΚΡΙΣΗ ΚΑΙ ΤΟΝ ΑΝΤΑΓΩΝΙΣΜΟ ΤΩΝ ΕΤΑΙΡΕΙΩΝ ΚΙΝΗΤΗΣ ΤΗΛΕΦΩΝΙΑΣ

· ΟΥΤΕ ΜΙΑ ΧΑΜΕΝΗ ΘΕΣΗ ΕΡΓΑΣΙΑΣ – ΔΟΥΛΕΙΑ ΓΙΑ ΟΛΟΥΣ

Οι εταιρείες κινητής τηλεφωνίας VODAFONE και WIND ανακοίνωσαν ότι βρίσκονται σε διαπραγματεύσεις για να συγχωνευτούν. Με βάση τις πληροφορίες που εμφανίζονται στα ΜΜΕ, τα Σωματεία μας εκτιμούν ότι αυτές οι διαπραγματεύσεις βρίσκονται σε πολύ προχωρημένο στάδιο, αν δεν έχουν κιόλας ολοκληρωθεί.

Δημιουργείται τεράστιος κίνδυνος για μαζική απώλεια θέσεων εργασίας και από τις δύο εταιρείες, για εκατοντάδες ή και χιλιάδες απολύσεις, με όλες τις μορφές μείωσης του προσωπικού που χρησιμοποιούν οι διοικήσεις: απολύσεις, εκβιαστικές δήθεν «οικειοθελείς παραιτήσεις» κλπ. Κορυφαία στελέχη, σε «ενημερώσεις» των εργαζομένων, λένε με κάθε κυνισμό ότι είτε η συγχώνευση ολοκληρωθεί είτε όχι θα υπάρξουν ριζικές αλλαγές και στις δύο εταιρείες – επιβεβαιώνοντας ουσιαστικά αυτούς τους φόβους.

Τα Σωματεία μας σε VODAFONE και WIND:

· Καταγγέλλουμε τις διοικήσεις και τους μετόχους των δύο εταιριών, γιατί διεξάγουν τις διαπραγματεύσεις με τους εργαζόμενους και τα σωματεία στο περιθώριο, καλλιεργώντας συστηματικά καθεστώς ανασφάλειας. Με στόχο να πετύχουν τη μαζική μείωση των θέσεων εργασίας με τις λιγότερες δυνατές αντιδράσεις.

· Χτυπάμε το καμπανάκι του κινδύνου για τη μαζική απώλεια θέσεων εργασίας. Οι εργαζόμενοι και η κοινωνία δεν αντέχουν άλλους ανέργους, σε μια εποχή που η ανεργία θερίζει, που ακόμα και μια θέση εργασίας λιγότερη σημαίνει φτώχεια και εξαθλίωση.

· Αρνούμαστε την ηττοπάθεια που καλλιεργούν οι διοικήσεις ότι «δεν μπορείτε να κάνετε τίποτα». Τον κάλπικο ανταγωνισμό όπου προσπαθούν να μας εγκλωβίσουν, στρέφοντας τους εργαζόμενους της μιας εταιρείας απέναντι σ’ αυτούς της άλλης, ότι δήθεν «οι πιο άξιοι» θα επιβιώσουν.

· Απαιτούμε τη ρητή, έγγραφη διαβεβαίωση για τη διασφάλιση όλων των θέσεων εργασίας, όποια και αν είναι η κατάληξη των διαπραγματεύσεων.

Απευθυνόμαστε σε όλους τους συναδέλφους, τους εργαζόμενους, τους καταναλωτές, σε όλη την κοινωνία:

Οι εταιρίες της κινητής τηλεφωνίας θησαύρισαν όλα τα προηγούμενα χρόνια, με την εκμετάλλευση της δικής μας εργασίας και βγάζοντας τεράστια κέρδη από τους καταναλωτές. Τα μπόνους των «χρυσών» στελεχών ξεπέρασαν κάθε όριο, δεκάδες φορές πάνω από τους συνολικούς μισθούς όλων των εργαζομένων. Αντίθετα, εμείς οι εργαζόμενοι αντιμετωπίζουμες διαρκώς απολύσεις, χειροτέρευση των εργασιακών σχέσεων και συνθηκών, υπονόμευση των συλλογικών συμβάσεων και μειώσεις μισθών με κάθε τρόπο. Δεν μοιραστήκαμε τα κέρδη τους, δεν θα πληρώσουμε την κρίση τους!
Δεν έχουν κανένα δικαίωμα να απαιτούν να χάσουμε τις δουλειές μας. Μας λένε ότι «δεν γίνεται αλλιώς», ότι έτσι είναι «η αγορά και το σύστημα». Τους απαντάμε ότι οι δουλειές μας, το μέλλον το δικό μας και των οικογενειών μας είναι πιο πάνω από κάθε «επιχειρηματικό πλάνο» και «απαίτηση της αγοράς», από τα εξωφρενικά δικά τους προνόμια.

Οι συνάδελφοι και τα Σωματεία και στις δύο εταιρίες οργανώνουμε από κοινού τον αγώνα μας, ζητώντας την υποστήριξη κάθε σωματείου, κάθε εργαζόμενου και νέου, των καταναλωτών, όλης της κοινωνίας, για τη διασφάλιση όλων των θέσεων εργασίας.

Αθήνα, 6.9.2011

ΚΟΙΝΗ ΣΥΝΕΝΤΕΥΣΗ ΤΥΠΟΥ ΤΩΝ ΔΥΟ ΣΩΜΑΤΕΙΩΝ


Τρίτη 13 Σεπτεμβρίου, 12:00 το μεσημέρι, Σίνα 16, αίθουσα ΟΤΟΕ








